b'\n_START_ARTICLE_\nTom\xc3\xa1\xc5\xa1 Rach\xc5\xafnek\n_START_SECTION_\nSeuraura\n_START_PARAGRAPH_\nRach\xc5\xafnek on HC Zl\xc3\xadnin kasvatti. H\xc3\xa4n voitti T\xc5\xa1ekin U18-junioriliigan mestaruuden vuonna 2007. Kaudeksi 2007\xe2\x80\x932008 Rach\xc5\xafnek siirtyi HC Vset\xc3\xadnin U20-junioreihin. OHL-joukkue Sault Ste. Marie Greyhounds varasi h\xc3\xa4net 19. pelaajana CHL:n varaustilaisuudessa 2008. Rach\xc5\xafnek vietti siell\xc3\xa4 kaksi kautta, jonka j\xc3\xa4lkeen h\xc3\xa4n palasi kaudeksi 2010\xe2\x80\x932011 kotimaahansa ja siirtyi T\xc5\xa1ekin toiseksi korkeimmalle sarjatasolle 1. N\xc3\xa1rodn\xc3\xad Hokejov\xc3\xa1 Ligaan Orli Znojmon joukkueeseen. Rach\xc5\xafnek debytoi samalla kaudella my\xc3\xb6s Extraligassa HC Plze\xc5\x88in paidassa, jossa h\xc3\xa4n pelasi 12 runkosarja- ja nelj\xc3\xa4 playoff-ottelua ilman tehopisteit\xc3\xa4. H\xc3\xa4n vahvisti my\xc3\xb6s Znojmon A-nuoria kev\xc3\xa4\xc3\xa4n 2011 pudotuspeleiss\xc3\xa4, jotka p\xc3\xa4\xc3\xa4ttyiv\xc3\xa4t Extraliga junior\xc5\xafn mestaruuteen._NEWLINE_Kaudeksi 2011\xe2\x80\x932012 Rach\xc5\xafnek siirtyi yht\xc3\xa4 aikaa isoveljens\xc3\xa4 Ivanin kanssa HC Sparta Prahaan. Tom\xc3\xa1\xc5\xa1in sopimus oli yksivuotinen. H\xc3\xa4nen ensimm\xc3\xa4inen Extraliga-kautensa toi 52 runkosarja- ja seitsem\xc3\xa4ss\xc3\xa4 playoff-ottelussa tehot 10+8=18. Rach\xc5\xafnek pelasi kauden aikana my\xc3\xb6s nelj\xc3\xa4 playoff-ottelua lainalla sarjatasoa alempana Pir\xc3\xa1ti Chomutovissa voittaen kauden p\xc3\xa4\xc3\xa4tteeksi 1. ligan mestaruuden. Lev Praha varasi h\xc3\xa4net ensimm\xc3\xa4isell\xc3\xa4 kierroksella 31. pelaajana KHL:n varaustilaisuudessa 2012. Rach\xc5\xafnek teki jo samana kes\xc3\xa4n\xc3\xa4 sopimuksen seuran kanssa. H\xc3\xa4nen tulokaskautensa KHL:ss\xc3\xa4 toi 36 runkosarja- ja nelj\xc3\xa4ss\xc3\xa4 playoff-ottelussa tehot 6+9=15. Rach\xc5\xafnek pelasi kauden aikana my\xc3\xb6s kymmenen ottelua lainalla Sparta Prahassa, jonne Lev lainasi h\xc3\xa4net kuukaudeksi lokakuussa 2012. Kauden 2013\xe2\x80\x932014 Rach\xc5\xafnek vietti kokonaan lainalla Spartassa._NEWLINE_Rach\xc5\xafnek siirtyi kaudeksi 2014\xe2\x80\x932015 jatkamaan KHL-uraansa Metallurg Novokuznetskiin. H\xc3\xa4n pelasi siell\xc3\xa4 14 ottelua tehopistein 1+1=2, kunnes Rach\xc5\xafnek ja Metallurg purkivat yhteisymm\xc3\xa4rryksess\xc3\xa4 sopimuksensa lokakuussa 2014. Noin viikkoa my\xc3\xb6hemmin h\xc3\xa4n siirtyi loppukauden kattavalla sopimuksella KHL:n slovakialaisjoukkue HC Slovan Bratislavaan. Marraskuun lopulla Rach\xc5\xafnek j\xc3\xa4tti kuitenkin my\xc3\xb6s Bratislavan. H\xc3\xa4n siirtyi joulukuussa loppukaudeksi kotimaahansa Extraliga-joukkue HC Olomoucin paitaan. Kaudeksi 2015\xe2\x80\x932016 Rach\xc5\xafnek siirtyi HC Karlovy Varyn riveihin.\n_START_SECTION_\nMaajoukkueura\n_START_PARAGRAPH_\nRach\xc5\xafnek pelasi alle 20-vuotiaiden MM-kilpailuissa vuonna 2011 sek\xc3\xa4 alle 18-vuotiaiden MM-kilpailuissa vuonna 2009. T\xc5\xa1ekin A-maajoukkueessa h\xc3\xa4n on pelannut yhteens\xc3\xa4 11 ottelua tehden nelj\xc3\xa4 sy\xc3\xb6tt\xc3\xb6pistett\xc3\xa4. Rach\xc5\xafnek teki A-maajoukkuedebyyttins\xc3\xa4 7. helmikuuta 2013 Oddset Hockey Gamesin avausottelussa Malm\xc3\xb6ss\xc3\xa4 Ruotsia vastaan.\n_START_SECTION_\nMuuta\n_START_PARAGRAPH_\nRach\xc5\xafnekin isoveljet Karel ja Ivan ovat pelanneet my\xc3\xb6s j\xc3\xa4\xc3\xa4kiekkoa. Karel pelasi omalla urallaan puolustajana yli 300 NHL-ottelua ja kuului T\xc5\xa1ekin vuoden 2010 maailmanmestarijoukkueeseen. H\xc3\xa4n kuoli Lokomotiv Jaroslavlin lento-onnettomuudessa syyskuussa 2011. Ivan pelaa puolestaan Slovakian Extraligan HC Ko\xc5\xa1icessa.'